भदौ४,चितवन ।चितवन । राष्ट्र बैङ्कले सुनमा लगाएको ‘सिण्डिकेट’ अन्त्यको माग गर्दै चितवनमा सुनचाँदी व्यवसायीले विरोधका कार्यक्रम सार्वजनिक गरेका छन् । सुनको माग दिनप्रतिदिन बढ्दै गएको, तर व्यवसायीलाई आवश्यकताअनुसार सुन उपलब्ध नगराइएको भन्दै उनीहरूले विरोधका कार्यक्रम तय गरेका हुन् । सुनचाँदी व्यवसायी सङ्घ, चितवनले सोमवार विज्ञप्ति निकालेर मङ्गलवार जिल्लाभरका सुनचाँदी पसल बन्द गर्ने निर्णय गरेको छ ।
सङ्घका अध्यक्ष जीवनज्योति सदाशङ्करले सरकारले सुनमा एकद्वार प्रणाली लागू गरी व्यवसायीलाई निरुत्साहित पारेको आरोप लगाए । चाडबाड नजिकिँदै गर्दा सुनको अभाव बढेको भन्दै उनले सुन आपूर्तिमा बैङ्कको एकाधिकार हटाउन माग गरे । सुन प्रादेशिक संरचनाअनुसार वितरण गरिनुपर्ने उनको तर्क छ ।
सङ्घका पूर्वअध्यक्ष ज्ञानेन्द्रमान शाक्यले व्यवसायीले नियमित रूपमा १७ ओटा शीर्षकमा कर तिर्दै आएको भन्दै सहज रूपमा व्यवसाय सञ्चालनको वातावरण बनाउन सरकारसँग आग्रह गरे । संघका एशोसियट सदस्य तथा युवा उद्यमी रुविन रामुदामुले सयौं युवा रोजगारीका लागि विदेश पलायन भएको अवस्थामा देशमा व्यवसायमैत्री वातावरण बन्न नसकेको गुनासो गरे । “चाडबाड आइसक्यो गहनाको माग अत्याधिक छ, उनले भने , अर्डर गर्न ग्राहक आउंँछन तर अर्डर क्यान्सिल गर्नुपरेको छ ।” “व्यवसाय गरेर कर तिर्दापनि सिन्डीकेट लगाउनु कहांँसम्मको कुरा हो” उनको आक्रोश थियो ।
राष्ट्रबैंकले दिने गरेको ६५ प्रतिशत सुनमा पनि ४० प्रतिशत मात्र उपत्यका बाहिर पठाएको गुनासो गर्दै सुनको सिन्डीकेट तोडर प्रादेशिक रुपमा बांँडफांँड गर्नुपर्ने व्यवसायीको माग थियो ।
संघले मङ्गलवार सुनचाँदी पसल बन्द गरी जिल्ला प्रशासन कार्यालयमा ज्ञापनपत्र बुझाउने भएको छ । यस्तै, स्थानीय तह र वाणिज्य मन्त्रालयमा माग प्रस्तुत गर्दै बुधवार विरोर्ध याली निकाल्ने निर्णय गरेको छ । जिल्लामा प्रतिहप्ता ५ केजी सुनको आवश्यकता भए पनि राष्ट्र बैङ्कले मुश्किलले २ केजी सुन उपलब्ध गराएको भन्दै व्यवसायीले असन्तुष्टि व्यक्त गरे । जिल्लाभर करीब ५ सय सुनचाँदी पसल छन् ।